《王家酒楼》
宋代·刘攽

君不见天汉桥下东流河，浑浑瀚瀚无停波。游人阅水看白日，骇浪瞥远红影蹉。

感叹世事亦如此，振顿两足行吟哦。提钱买酒聊取醉，道傍高楼正嵯峨。

白银角盆大如艑，臛鸡煮蟹随纷罗。黄花满把照眼丽，红裙女儿前艳歌。

乐酣兴极事反覆，旧欢脱落新愁多。夷门城东门，南对屠儿墓。

信陵今安在，宾客散如雾。窃符事可鄙，袖椎复何慕。

犹令主人成大功，千岁英名若可遇。笑杀平原君，耻从毛薛游。

选士十九人，毛遂晚见收。丈夫一身贵特达，因人成事良足羞。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。